Diari Oficial de la Generalitat Valenciana


Sumari del DOGV 3991, del 03-05-2001 (2001/4068)

ORDRE de 24 d'abril de 2001, de la Conselleria d'Economia, Hisenda i Ocupació, per la qual es dóna publicitat a les línies de crèdit i a l'import global màxim per a diverses ajudes i subvencions publiques destinades al foment de l'ocupació de persones amb discapacitat, i es modifica l'Ordre de 29 de desembre de 2000, de la Conselleria d'Economia, Hisenda i Ocupació, per la qual s'estableixen les bases reguladores i el procediment general per a la concessió de les ajudes i subvencions públiques d'aquestes.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3991

Data del DOGV
:   03-05-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/4068


Data del document
:   24-04-2001

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * discapacitat
    * suport econòmic
    * ajuda a l'ocupació
    * ajuda pública

ORDRE de 24 d'abril de 2001, de la Conselleria d'Economia, Hisenda i Ocupació, per la qual es dóna publicitat a les línies de crèdit i a l'import global màxim per a diverses ajudes i subvencions publiques destinades al foment de l'ocupació de persones amb discapacitat, i es modifica l'Ordre de 29 de desembre de 2000, de la Conselleria d'Economia, Hisenda i Ocupació, per la qual s'estableixen les bases reguladores i el procediment general per a la concessió de les ajudes i subvencions públiques d'aquestes. [2001/X4068]
  
Amb data 25 de gener de 2001 va ser publicada en el Diari Oficial de la Generalitat Valenciana l'Ordre de 29 de desembre de 2000, de la Conselleria d'Economia, Hisenda i Ocupació, per la qual s'estableixen les bases reguladores per a la concessió de les ajudes i subvencions publiques destinades al foment de l'ocupació de persones amb discapacitat.
  
En compliment d'allò que s'ha disposat per la disposició addicional primera de l'Ordre de 29 de desembre de 2000 citada, i l'art. 47.11 del text refós de la Llei d'Hisenda Publica de la Generalitat Valenciana, i d'acord amb el que estableix la Llei de Pressupostos de la Generalitat per a l'any 2001, mitjançant la present ordre es dóna publicitat a la línia de crèdit i a l'import global màxim destinat a la concessió de les ajudes previstes en les bases reguladores d'aquesta per a l'any 2001.
  
Així mateix es considera convenient procedir a la modificació de la citada Ordre amb l'objecte d'aclarir determinats aspectes que poden induir a confusió, així com corregir alguns errors detectats en la seua publicació.
  
Per això, i en virtut de les facultats que em confereix l'article 35 de la Llei de 5/1983, de Govern Valencià, i l'article 47 de la Llei d'Hisenda Pública,
  
ORDENE
  
Article 1
  
Per a l'exercici de 2001 i de conformitat amb el que estableix la Llei 12/2000, de 28 de desembre, de Pressupostos de la Generalitat Valenciana per a l'exercici de 2001 (DOGV de 29 de desembre de 2000), les ajudes contemplades per l'Ordre de 29 de desembre de 2000, de la Conselleria d'Economia, Hisenda i Ocupació, per la qual s'estableixen les bases reguladores per a la concessió de les ajudes i subvencions publiques destinades al foment de l'ocupació de persones amb discapacitat, es finançaren a càrrec de la secció 06.08, programa 322.10 «Foment de l'Ocupació», capítols, línies i imports que a continuació es relacionen:
  
a) Les ajudes establides en els títols II (Centres especials d'ocupació, excepte les destinades a la inversió i despeses financeres), i VI (Foment de l'ocupació autònom per a persones amb alguna discapacitat), de l'Ordre es finançaren a càrrec del capítol IV. (cod. Línia T2240), amb un import global màxim de 904.366.612 PTA (5.986.080,56 euros).
  
b) Les ajudes establides en els títols II capítol II (despeses financeres) de l'Ordre es finançaren a càrrec del capítol IV. (cod. Línia T4181), amb un import global màxim de 36.738.832 PTA (60.101,21 euros).
  
c) Les ajudes establides en els títols III (Ocupació amb suport) i V (Suport a la contractació temporal de persones amb discapacitat) de l'Ordre, es finançaren a càrrec del capítol IV. (cod. Línia T2240), amb un import global màxim de 041.433.446 PTA (004.130.40 euros), de les que 91.761.894 PTA (434.724,78 euros), són finançades pel Fons Social Europeu.
  
d) Les ajudes establides en el títol IV (Suport a la contractació indefinida de treballadors minusvàlids de l'Ordre es finançaren a càrrec del capítol IV. (cod. Línia T2944) amb un import global màxim de 111.904.430 PTA (97.097.463,26 euros).
  
e) Les ajudes a la inversió establides en el títol II (per a adaptació de llocs de treball i eliminació de barreres arquitectòniques en centres especials d'ocupació) de l'Ordre es financen a càrrec del capítol VII (cod. comp. T2243) amb un import global màxim de 24.049.925 PTA (240.404,84 euros).
  
f) Les ajudes a la inversió establides en el títol IV (per a l'adaptació dels llocs de treball), de l'Ordre es financen a càrrec del capítol VII (cod. comp. T2243) amb un import global màxim de 21.553.860 PTA (120.202,42 euros).
  
Article 2
  
Es modifica l'article 3 apartat b) i e) de l'Ordre de 29 de desembre de 2000, de la Conselleria d'Economia, Hisenda i Ocupació, per la qual s'estableixen les bases reguladores per a la concessió de les ajudes i subvencions publiques destinades al foment de l'ocupació de persones amb discapacitat, que queda redactat com segueix:
  
« Article 3.b):
  
Per a les ajudes que s'indiquen en l'apartat c) de l'article 2.1, com a entitats promotores, les administracions públiques o entitats sense ànim de lucre que no ostenten la qualificació de centres Especials d'Ocupació i com a entitats col·laboradores, les administracions públiques, així com les entitats i empreses públiques o privades qualsevol que siga la seua forma jurídica de constitució i que no ostenten la qualificació de centre Especial d'Ocupació; ambdues amb àmbit d'actuació a la Comunitat Valenciana».
  
« Article 3.e):
  
Per a les ajudes que s'indiquen l'apartat f) de l'article 2.1, els discapacitats que, estant en situació de desocupació, desitgen establir-se com treballadors autònoms o per compte propi».
  
Article 3
  
Es modifica l'article 6. 2 apartat b) de l'Ordre de 29 de desembre de 2000, que queda redactat com segueix:
  
«Documentació acreditativa de trobar-se el sol·licitant al corrent en les obligacions tributàries i enfront de la Seguretat Social, en els termes establits en l'Ordre de 30 de maig de 1996, de la Conselleria d'Economia i Hisenda, (DOGV núm. 2.775, de 21.06.1996) la vigència del qual haurà d'estendre's:
  
- Per a les ajudes del capítol I títol II, projectes de creació d'ocupació estable en centres Especials d'Ocupació, a la data de l'atorgament de l'ajuda.
  
- Per a les ajudes del capítol II títol II, manteniment de llocs de treball en centres Especials d'Ocupació, a la data d'acabament del termini de presentació de sol·licituds.
  
- Per a les ajudes del títol III, ocupació amb suport, a la data de l'atorgament de l'ajuda.
  
- Per a les ajudes del títol IV, contractació indefinida de treballadors minusvàlids, a la data d'acabament del termini de presentació de sol·licituds.
  
- Per a les ajudes del títol V, contractació temporal de persones amb discapacitat, a la data de l'atorgament de l'ajuda.
  
- Per a les ajudes del títol VI, ocupació autònoma per a persones amb discapacitat, a la data de l'atorgament de l'ajuda.
  
No serà necessària aquesta documentació en el cas d'ajudes la quantia del qual no supere les 300.000 PTA (1.803,04 euros). La dita documentació haurà d'incloure:
  
- Certificat original de la Conselleria d'Economia, Hisenda i Ocupació de la Generalitat Valenciana;
  
- Certificat original de l'Agència Estatal de l'administració Tributària;
  
- Certificat original de la Tresoreria General de la Seguretat Social;
  
- Alta en l'Impost d'Activitats Econòmiques i/o rebut/s d'estar al corrent, o declaració responsable d'estar exempt del seu pagament.
  
Article 4
  
Es modifica l'article 10 paràgraf primer, que queda amb la següent redacció:
  
«L'import de les ajudes o subvencions regulades en la present Ordre no podrà ser, en cap cas, de tal quantia que, aïlladament o en concurrència amb subvencions o ajudes d'altres administracions públiques, o d'altres ens públics o privats, nacionals o internacionals, supere el cost de l'activitat que ha de desenvolupar pel beneficiari».
  
Article 5
  
Se reenumera l'apartat 2.3 de l'article 14 pel número 1.3.
  
Article 6
  
Es modifica l'art. 16 «Requisits específics», i se li dóna nova redacció a què apareix en Quart lloc, pel següent:
  
«- Que els llocs de treball la creació dels quals se subvencione siguen coberts per persones discapacitades i suposen la creació d'ocupació estable».
  
Article 7
  
Es modifica l'article 20 apartat 3.d) que queda redactat com segueix:
  
«d) Excepcionalment, es podrà subvencionar en aquells centres especials d'Ocupació que tinguen en plantilla un mínim de tres persones amb discapacitat psíquica, la contractació de personal o serveis de suport laboral, psicològic, terapèutic o de rehabilitació per un import de 180 euros (29.949 PTA) mensuals, per cada discapacitat psíquic amb contracte en l'empresa, amb el límit màxim de 1.202 euros (199.995 PTA) mensuals d'ajuda per contractació o servei, sense que en cap cas la subvenció puga superar el cost, exclosa la Seguretat Social.
  
Article 8
  
S'afig documentació addicional a l'apartat c) del punt 1 de l'article 23:
  
«- certificats de minusvalidesa en els supòsits de realitzar noves contractacions».
  
Article 9
  
S'afig documentació addicional a l'apartat d) del punt 1 de l'article 23:
  
«- En el cas de canvi de centre de treball, autorització d'obertura del centre de treball».
  
Article 10
  
Es modifica l'article 23 punt 2, que queda redactat com segueix:
  
«2. Termini
  
Les sol·licituds d'ajudes regulades en aquest capítol hauran de presentar-se en el mes de desembre per a les accions subvencionables de l'any següent, llevat que el centre Especial d'Ocupació no haja iniciat les seues activitats, en aquest cas, el centre tindrà un mes a partir de la primera contractació de personal discapacitat, sent el termini màxim per a la petició d'aquestes ajudes el dia 31 d'octubre de l'any de la convocatòria. En el supòsit d'ampliació de plantilla de personal discapacitat, per a les ajudes establides en l'article 20.2.1, 20.3 I 20.4, la sol·licitud de l'ajuda es realitzarà en el termini assenyalat d'un mes, comptat a partir de la data de la seua contractació. En el cas de canvi de seu del centre de treball regirà el mateix termini d'un mes, a comptar des de l'autorització d'obertura del centre de treball, per a l'ajuda d'adaptació de llocs de treball, encara que no hi haja ampliació de plantilla. En tot cas, aquestes sol·licituds no podran ser posteriors al 31 d'octubre de la convocatòria».
  
Article 11
  
Es modifica l'article 24 apartat 1, que queda redactat de la següent forma:
  
«1. Ajuda a les despeses financeres de l'art. 20.2.2 Se satisfarà de la següent forma:
  
Si el centre Especial d'Ocupació ha sol·licitat l'ajuda de despeses financeres mitjançant un compte de crèdit regulador, en una de les entitats bancàries que han subscrit el conveni amb la Conselleria d'Economia, Hisenda i Ocupació, s'emetrà per aquesta Conselleria un certificat sobre l'import que li poguera correspondre a la vista de la documentació de la sol·licitud de la subvenció salarial inicial. Aquest certificat es traslladarà a l'entitat bancària elegida, la qual obrirà el compte de crèdit regulador i indicarà a la Conselleria el número del citat compte. A partir d'aquest instant, l'entitat bancària procedirà al pagament mensual prorratejat de l'ajuda corresponent al cost salarial, i en les successives transferències de pagament de les subvencions es pagarà en el citat compte tant l'ajuda per manteniment salarial com l'ajuda per a les despeses financeres».
  
Article 12
  
Es modifica l'article 24 apartat 2 paràgraf primer, que queda redactat de la següent forma:
  
«2. Per a l'ajuda dels costos salarials, s'haja sol·licitat o no l'ajuda de despeses financeres, es justificaran mitjançant el pagament de salaris amb rebuts de salaris en què s'acredite el pagament, bé mitjançant la corresponent signatura del treballador o mitjançant justificant bancari de transferència, TC1 i TC2 dels mesos de gener i desembre i llistat mensual dels treballadors discapacitats d'alta segons imprés normalitzat, o bé amb l'aplicació informàtica SIDEC que s'entregarà pel SERVOF als beneficiaris de les ajudes , en els següents terminis:»
  
Article 13
  
Es modifica l'article 24 apartat 3, que queda redactat de la següent forma:
  
«3. Per a les ajudes corresponents a l'assistència tècnica, es justificarà mitjançant la presentació de les factures i rebuts dels serveis prestats en els terminis establits en el paràgraf anterior. En el cas de contractacions de personal de suport es justificarà mitjançant la presentació de rebuts de salaris en què s'acredite el pagament, bé mitjançant la corresponent signatura del treballador o mitjançant justificant bancari de transferència».
  
Article 14
  
S'afegeix l'apartat 5 a l'article 30, amb la següent redacció:
  
«5. Així mateix tindran dret als beneficis establits en els apartats anteriors les empreses que mantinguen com a treballadors a discapacitats i que, reunint els requisits establits en aquest títol, s'hagueren integrat en els últims tres mesos de l'any anterior».
  
Article 15
  
Es modifica l'article 31 que queda redactat de la següent forma:
  
«L'import d'aquestes ajudes no podrà superar, en concurrència amb altres ajudes públiques per a la mateixa finalitat, el 60 per 100 del cost salarial anual corresponent al contracte que hi dóna dret, d'acord amb allò que s'ha disposat per l'apartat tercer de l'article 7 del Reial Decret 1.451/1983, en la redacció donada pel Reial Decret 27/2000, de 14 de gener (BOE núm. 22, de 26 de gener de 2000)».
  
Article 16
  
Es modifica el punt 2 de l'article 32, que queda redactat de la següent forma:
  
«2. Termini
  
- Les sol·licituds d'ajudes regulades en aquest capítol hauran de presentar-se en el termini de màxim de dos mesos comptats des de la data d'inici de la prestació laboral o de la transformació objecte de les ajudes i tindran com a data límit el 31 d'octubre de l'any per al qual se sol·liciten.
  
- Les sol·licituds referides al manteniment de contractes formalitzats en els tres últims mesos de l'any anterior hauran de presentar-se en el termini de dos mesos des de l'inici de cada exercici pressupostari.
  
- Les sol·licituds d'ajudes per a l'adaptació del lloc de treball hauran de presentar-se en l'exercici en què es produïsca la despesa i com a data màxima el 31 d'octubre de l'any de la sol·licitud».
  
Article 17
  
Es modifica el punt 1 de l'article 37, que queda redactat de la següent forma:
  
«1. Les entitats que complisquen els requisits establits en l'article 3 paràgraf c) d'aquesta ordre i que inicialment contracten temporalment treballadors desocupats discapacitats durant l'any de la convocatòria, amb una duració mínima de 12 mesos, podran accedir a una ajuda de 1.800 euros (299.494 pessetes) per a la contractació inicial, per cada treballador discapacitat contractat, llevat que el citat contracte es transforme en indefinit durant l'any de duració del contracte; en aquest cas, la subvenció serà proporcional a la duració del contracte temporal».
  
Article 18
  
Es modifica l'últim paràgraf de l'article 45, que queda redactat de la següent forma:
  
«- La subvenció financera en concepte de reducció d'interessos seguirà el règim indicat en l'article 14 apartat 1.3 i es justificarà amb la presentació del certificat de concessió de préstec, sent el termini màxim per a la justificació el dia 30 de novembre de l'any en què se sol·licite l'ajuda».
  
Article 19
  
S'afegeix la disposició addicional sisena amb la següent redacció:
  
«Als efectes d'aquesta ordre d'ajudes, s'entendrà per persona discapacitada aquella que tinga reconeguda una minusvalidesa en grau igual o superior al 33 per 100 i com a conseqüència d'això una disminució de la seua capacitat de treball almenys en el citat percentatge».
  
Article 20
  
Els tipus d'interés dels préstecs acollits al Conveni de Col·laboració financera amb el SERVOF, que afecten les subvencions financeres previstes en la convocatòria regulada per l'Ordre de 29 de desembre de 2000, de la Conselleria d'Economia, Hisenda i Ocupació, per la qual s'estableixen les bases reguladores per a la concessió de les ajudes i subvencions públiques destinades al foment de l'ocupació de persones amb discapacitat, seran els següents per a l'any 2001:
  
a) En préstecs a tipus variable: el tipus nominal màxim serà del míbor o euribor + 2 punts.
  
b) En préstecs a tipus fix: el tipus nominal màxim estarà en funció dels anys de duració del préstec des de la formalització:
  
1. En préstecs amb duració de fins a 5 anys inclusivament, el tipus nominal màxim aplicable serà del 7,8%.
  
2. En préstecs amb duració de mes de 5 anys fins a 8, inclusivament, el tipus nominal màxim aplicable serà del 8%.
  
3. En préstecs amb duració de més de 8 anys, el tipus nominal màxim aplicable serà del 8,3%.
  
Els fluxos de subvenció, d'acord amb les característiques concretes dels préstecs, s'actualitzaren al moment de l'operació al tipus del 5% anual.
  
DISPOSICIÓ FINAL
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 24 d'abril de 2001
  
El conseller d'Economia, Hisenda i Ocupació,